
Avalike konkursside “Ettevõtja leidmine ja 

ainuõiguse andmine korraldatud jäätmeveoks 

Narva linnas jäätmeveopiirkonnas nr 1; 2 ja 3” 

lõppenuks tunnistamine 

1. ASJAOLUD JA MENETLUSE KÄIK 

Narva Linnavolikogu 27.03.2008.a. määruse nr 24 „Narva linnas korraldatud jäätmeveo rakendamise kord“ § 5 lõikest 1 tulenevalt korraldab avaliku konkursi korraldatud jäätme-veoga hõlmatud olmejäätmete vedamise ainuõiguse andmiseks Narva Linnavalitsus Narva Linnavalitsuse Linnavara- ja Majandusameti kaudu.

Narva Linnavalitsuse 30.04.2008.a. korraldusega nr 561-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ tehti Narva Linnavalitsuse Linnavara- ja Majandusametile ülesandeks kuulutada välja avalikud konkursid korraldatud jäätmeveoga hõlmatud olmejäätmete vedamise ainuõiguse andmiseks jäätmeveopiirkondades nr 1, 2 ja 3. Konkursside eesmärgiks oli leida korraldatud jäätmeveoga hõlmatud olmejäätmete vedaja(d) kolmes Narva linna jäätmeveopiirkonnas. 

Konkurssidele esitasid oma pakkumised viis ettevõtjat, kelle seast pakkumiste hindamis-komisjoni ettepanekul tunnistati Narva Linnavalitsuse 13.08.2008.a. korraldustega nr 1017-k, 1018-k ja 1019-k edukaks pakkujaks kõigis kolmes jäätmeveopiirkonnas AS Cleanaway (registrikood 10814608). Narva Linnavalitsuse 10.09.2008.a korraldustega nr 1133–k, 1134-k ja 1135-k anti AS-le Clenaway ainuõigus korraldatud jäätmeveoks Narva linna kõigis kolmes jäätmeveopiirkonnas ning tehti vedajale ettepanek asjakohaste lepingute sõlmimiseks.

16.09.2008.a. teavitas AS Cleanaway kirjalikult Narva Linnavalitsust ”pakkumisest loobumisest“ ja soovist mitte sõlmida ainuõiguse andmise lepinguid. AS Cleanaway põhjendas korraldatud jäätmeveo lepingu sõlmimisest loobumist asjaoluga, et kavandatav koostööpartner soovis märgatavalt muuta eelkokkuleppeid, mistõttu AS-il Cleanaway pole majanduslikult otstarbekas esitatud hinnapakkumisega jäätmeveoteenust osutama hakata. Sisuliselt taganes edukaks tunnistatud pakkuja oma pakkumisest ja keeldus ainuõiguse jõustumise eelduseks olevate toimingute sooritamisest.

Kui edukaks tunnistatud pakkumise teinud ettevõtja keeldub selle õigusega kaasnevate toimingute tegemisest, milleks on korraldatud jäätmeveoloa taotlemine ja jäätmeveolepingu sõlmimine, on ainuõiguse andjal õigus tunnistada ülejäänud jõusolevate pakkumiste hulgast uus pakkumine edukaks ja anda selle esitanud ettevõtjale eri- või ainuõigus. 

Kuna kõigi pakkumiste jõusoleku tähtaeg oli keeldumise päeva, s.o. 16. septembri 2008.a. seisuga möödunud, puudusid ja puuduvad Narva Linnavalitsusel õiguslikud alused tunnistada esitatud pakkumiste hulgast edukaks mõni muu pakkumine ja anda edukaks tunnistatud pakkumise esitanud pakkujale ainuõigus korraldatud jäätmeveoga hõlmatud olmejäätmete veoks Narva linnas.

2. ÕIGUSLIKUD JÄRELDUSED 

Narva Linnavolikogu 27.03.2008.a määruse nr 24 “Narva linnas korraldatud jäätmeveo rakendamise kord” § 6 lõike 2 alusel sõlmitakse linna ja vedaja vaheline leping kolmekümne päeva jooksul alates vedajale ainuõiguse andmise päevale järgnevast tööpäevast. AS Clean-away teatas 16.09.2008.a. oma soovist lepinguid mitte sõlmida.

Tulenevalt Vabariigi Valitsuse 25.09.2001.a määruse nr 303 “Eri- või ainuõiguse andmiseks avaliku konkursi korraldamise kord“ §-st 33 on ettevõtjal õigus pakkumine tagasi võtta kuni pakkumise esitamise tähtpäevani. Seega ei saa AS Cleanaway ”pakkumistest loobumist“ käsitleda pakkumise tagasivõtmisena antud määruse mõttes. Määruse § 50 järgi on õiguse andjal õigus tunnistada ülejäänud jõusolevate pakkumiste hulgast uus pakkumine edukaks ja anda selle esitanud ettevõtjale eri- või ainuõigus, kui edukaks tunnistatud pakkumise teinud ettevõtja keeldub selle õigusega kaasnevaid toiminguid tegemast. AS-lt Cleanaway “pakkumistest loobumise“ teate saamise hetkeks ei olnud jõus enam ükski pakkumine. Sama määruse § 29 sätestab, et pakkumiste jõusoleku tähtaeg algab pakkumiste esitamise päevast ja see ei tohi olla pikem kui 90 kalendripäeva. Pakkumiste esitamise tähtpäevaks oli 10.06.2008.a. Tulenevalt nimetatud määruse §-st 30 võib õiguse andja enne pakkumiste jõusoleku tähtaja lõppemist teha ettevõtjatele ettepaneku seda pikendada. Seega võis õiguse andja seda teha vaid enne 90 kalendripäeva möödumist. Eeltoodust tulenevalt puuduvad õiguslikud alused avalike konkursside menetluse jätkamiseks ning konkurss tuleb tunnistada lõppenuks (nurjunuks) ja läbi viia uus konkurss.

Kuna edukaks tunnistatud pakkuja AS Cleanaway keeldus ainuõiguse jõustumiseks vajalike toimingute tegemisest, tuleb kehtetuks tunnistada ka Narva Linnavalitsuse 13.08.2008.a. korraldused nr 1017-k, 1018-k ja 1019-k, millega AS Cleanaway pakkumised tunnistati edukaks Narva linna jäätmeveopiirkondades nr 1, 2 ja 3 ning 10.09.2008.a. korraldused           nr 1133-k, 1134-k ja 1135-k, millega anti AS-le Cleanaway ainuõigus korraldatud jäätmeveoks Narva linna jäätmeveopiirkondades nr 1, 2 ja 3.

Haldusmenetluse seaduse § 64 lõike 2 kohaselt haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama. Haldusmenetluse seaduse § 66 lõige 2 punkt 3 sätestab, et haldusakti, mis andmise ajal oli õiguspärane, võib tunnistada isiku kahjuks edasiulatuvalt kehtetuks, kui haldusaktiga on seotud lisakohustus ja isik ei ole seda täitnud. Haldusmenetluse seaduse § 67 lõike 4 punkti 3 kohaselt isik ei saa haldusakti kehtetuks tunnistamisel tugineda usaldusele, kui isik ei ole täitnud haldusaktiga seotud lisakohustust. Vastavalt Haldusmenetluse seaduse § 68 lõikele 2 haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.

3. OTSUS

3.1. Tunnistada Narva Linnavalitsuse 30.04.2008.a. korralduse nr 561-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ alusel väljakuulutatud avalike konkursside „Ettevõtja leidmine ja ainuõiguse andmine korraldatud jäätmeveoks Narva linnas jäätmeveopiirkonnas nr 1; 2 ja 3“ menetlused lõppenuks.

3.2. Tunnistada kehtetuks:
3.2.1. Narva Linnavalitsuse 13.08.2008.a. korraldus nr 1017-k “Pakkumise edukaks tunnistamine korraldatud jäätmeveo konkursil jäätmeveopiirkonnas nr 1”.
3.2.2. Narva Linnavalitsuse 13.08.2008.a. korraldus nr 1018-k “Pakkumise edukaks tunnistmine korraldatud jäätmeveo konkursil jäätmeveopiirkonnas nr 2”.
3.2.3. Narva Linnavalitsuse 13.08.2008.a. korraldus nr 1019-k “Pakkumise edukaks tunnistamine korraldatud jäätmeveo konkursil jäätmeveopiirkonnas nr 3”.
3.2.4. Narva Linnavalitsuse 10.09.2008.a korraldus nr 1133–k “ASile Cleanaway ainuõiguse andmine korraldatud jäätmeveoks Narva linnas jäätmeveopiirkonnas nr 1”;

3.2.5. Narva Linnavalitsuse 10.09.2008.a. korraldus nr 1134-k “Asile Cleanaway ainuõiguse andmine korraldatud jäätmeveoks Narva linnas jäätmeveopiirkonnas nr 2“;

3.2.6. Narva Linnavalitsuse 10.09.2008.a. korraldus nr 1135-k “Asile Cleanaway ainuõiguse andmine korraldatud jäätmeveoks Narva linnas jäätmeveopiirkonnas nr 3“.

3.3. Tunnistada Narva Linnavalitsuse 30.04.2008.a. korraldusega nr 561-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ moodustatud ajutise hindamiskomisjoni volitused lõppenuks seoses konkursi lõppemisega.

4. RAKENDUSSÄTTED 

4.1. Narva Linnavalitsuse Linnavara- ja Majandusametil teha korraldus asjaosalistele teatavaks.

4.2. Korraldus jõustub seadusega sätestatud korras.

4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

